31964L0475
P 131/2193
JURNALUL OFÍCIAL AL UNIUNII EUROPENE
DIRECTIVA CONSILIULUI
din 30 iulie 1964
privind organizarea unor anchete anuale coordonate privind investițiile din industrie
(64/475/CEE)
CONSILIUL COMUNITĂȚII ECONOMICE EUROPENE,
având în vedere Tratatul de instituire a Comunității Economice Europene, în special articolul 213,
având în vedere proiectul prezentat de Comisie,
întrucât, pentru a îndeplini sarcinile care i-au fost încredințate de tratat, Comisia trebuie să dispună de informații statistice anuale privind evoluția investițiilor din industriile Comunității;
întrucât, prin intermediul anchetei industriale pe anul 1962, s-au obținut pentru prima oară date de bază comparabile privind principalele caracteristici ale industriei; întrucât un astfel de recensământ nu poate fi repetat în mod frecvent, deși în anii intermediari datele statistice anuale privind anumite aspecte esențiale sunt indispensabile; întrucât, printre aceste aspecte, investițiile ocupă un loc atât de important, încât birourile de statistică din majoritatea țărilor membre colectează de mai mulți ani astfel de date;
întrucât este indispensabil, cu toate acestea, ca aceste statistici anuale să fie puse la dispoziția Comisiei de către toate țările membre sub o formă coordonată din punct de vedere conceptual și metodologic în scopul obținerii de rezultate comparabile la nivelul celor șase țări membre conform unei defalcări identice pe sectoare industriale;
ADOPTĂ PREZENTA DIRECTIVĂ:
Articolul 1
Statele membre, în cooperare tehnică cu Comisia, adoptă toate măsurile utile necesare efectuării unor anchete anuale coordonate privind investițiile realizate în industrie și desfășurării în 1965 a unei prime anchete pentru anul 1964.
Articolul 2
În scopul aplicării prezentei directive, industria cuprinde activitățile definite în „Nomenclatura industriilor din cadrul Comunităților Europene” (NICE) (1).
În cazul întreprinderilor mici, anchetele se pot efectua prin sondaj.
Articolul 3
Sumele de înregistrat privesc cheltuielile de investiții anuale (inclusiv instalațiile construite de întreprinderi) defalcate după cum urmează:
(a)
mașini, instalații, vehicule;
(b)
construcții de imobile și clădiri;
(c)
achiziția de imobile și clădiri existente și de terenuri.
Investițiile cu caracter social fac obiectul, dacă este posibil, unei raportări separate și globale.
Articolul 4
Cu excepția informațiilor supuse secretului statistic de către legislațiile interne, rezultatele anchetelor se transmit Comisiei, pe baza unei defalcări pe sectoare industriale.
Articolul 5
Prezenta directivă se adresează statelor membre.
Adoptată la Bruxelles, 30 iulie 1964.